《金陵怀古四首和汪仲嘉》
明代·曹学佺

江东列郡领丹阳，鼎足三分此一方。
总为石头成虎踞，不知巫峡下龙骧。
云生寝庙千秋綍，月照篱门几夜长。
年少风流能顾曲，行人犹自说孙郎。
一从荆棘叹铜驼，五马为龙世所歌。
晋室山河遗略尽，雒中人物过江多。
杨花寂寂新宫出，燕子依依旧宅过。
欲向登临感陈迹，至今天阙尚嵯峨。
钟阜霜飚馆已倾，至今哀壑起秋声。
针楼银汉含情语，画屟金莲逐步生。
日落卢龙迷古戍，天寒白马走空城。
不堪重理玄晖咏，极目澄江似练平。
齐云宫观景阳楼，尽入隋家作蒋州。
下若溪寒明月夜，后庭花落隔江秋。
疏钟梦断犹疑响，红泪看余独不流。
何事高情江仆射，摄山泉石恣淹留。

作者简介：（1573—1646）明福建侯官人，字能始，号石仓。万历二十三年进士。授户部主事。累迁至广西右参议。天启间，梃击狱兴，学佺所著《野史纪略》直书本末，六年，以私撰野史，淆乱国章罪，被削职为民。崇祯初，起广西副使，力辞不就。家居二十年，潜心著书。南明隆武帝立，乃破家起义，官至礼部尚书。清兵入闽，入山自缢死。有《石仓集》等。